সীমান্ত সন্ত্রাস  জানুয়ারি মাসে বাংলাদেশ-ভারত সীমান্তে বিএসএফ কর্তৃক নিহত হয়েছে ৯ জন। এর মধ্যে ৭ জন বাংলাদেশী ও ২ জন ভারতীয় নাগরিক। এছাড়া  ভারত-পাকিস্তান সীমান্তের অদূরে বিএসএফের গুলিতে নিহত হয় ২ বাংলাদেশী কিশোর। এ সময় বিএসএফ ৯ জনকে গুলি করে এবং ২ জনকে পিটিয়ে হত্যা করে। এছাড়া সীমান্তে বিএসএফর হাতে অপহৃত হয়েছে ১৩ জন এবং আহত হয় ৫ জন।  ৭ জানুয়ারি ফুলবাড়ির অনন্তপুর সীমান্তে সকাল সাড়ে ৬ টায় ফেলানী নামে ১৫ বছরের এক বাংলাদেশীকে গুলি করে কাটাতারে ৪ ঘণ্টা ঝুলিয়ে রাখে বিএসএফ।  ৮ জানুয়ারি রাজশাহীর খানপুর সীমান্তে বিএসএফের গুলিতে নিহত হয় সিরাজুল ইসলাম ও জাহেদ উদ্দিন নামে দুই বাংলাদেশী।  ১৫ জানুয়ারি শিবগঞ্জের দরিদ্র বর্গাচাষী শাহজাহান রাসু মাঠে  কাজ করার সময় কাটাতারের ওপারের ভারতীয় বন্ধুর সাথে কথা বলার সময় বিএসএফ তাকে ধরে নিয়ে ২ ঘণ্টা ধরে নির্যাতন করে পা ও হাত থেতলে ভেঙে এপারে ফেলে রেখে গেলে সে মারা যায়।  ৫ জানুয়ারি মোহনগঞ্জ সীমান্তে বিএসএফের গুলিতে নিহত হয় ৩ বাংলাদেশী।  ১ জানুয়ারি সীমান্তসংলগ্ন কোম্পানিগঞ্জ উপজেলার কালা সাদেক গ্রাম থেকে বাংলাদেশী ফটোগ্রাফার শংকর সিংহকে অপহরণ করে বিএসএফ।  ১৯ জানুয়ারি বিকেল চার টায় মহেশপুর উপজেলার শ্যামকুড় মাধ্যমিক বিদ্যালয়ের এসএসসি পরীক্ষার্থী শামীম হোসেন (১৬) ইছামতি নদীতে গোসল করতে গেলে ভারতের  নদিয়া জেলার পাখিউড়া ক্যাম্পের বিএসএফ সদস্যরা তাকে ধরে নিয়ে যায়।  ২৯ জানুয়ারি দাশিয়ারছড়া ছিটমহলের দুই যুবকে ধরে নিয়ে যায় বিএসএফ।